રાજ્યના ર૮ જિલ્લાની ૭પ નગરપાલિકાની ચૂંટણી માટે ૧૭ ફેબ્રુઆરીએ મતદાન થવાનું છે. તા. ૬ ફેબ્રુઆરીએ ઉમેદવારી ફોર્મ પરત ખેંચવાની છેલ્લી તારીખે ચિત્ર સ્પષ્ટ થઈ ગયંુ હતું. પ્રચારનો માત્ર ૧૦ દિવસનો ગાળો માંડ મળ્યો છે. નગરપાલિકાની ચૂંટણીમાં સામાન્ય રીતે સ્થાનિક સમસ્યાઓ જ ચૂંટણીના પ્રચારના મુદ્દાઓ બનતા હોય છે. ભાજપ અને કોંગ્રેસ બંને રાજકીય પક્ષોએ બેઠકો તો કરી અને દરેક પાલિકા માટે નિરીક્ષકોની નિમણૂકો પણ કરી દીધી છે, પણ ઉત્સાહનો અભાવ જોવા મળી રહ્યો છે. કોંગ્રેસના એક પ્રદેશ નેતા તો એવું કહેતા હતા કે અમારા કેટલાય નિરીક્ષકોએ તો જે-તે નગરપાલિકાના વિસ્તારના કાર્યકરો સાથે ઉમેદવારી અંગે ચર્ચાઓ સુદ્ધાં નથી કરી અને આવી ઉદાસીનતાને કારણે જાફરાબાદ નગરપાલિકામાં કોંગ્રેસ એક પણ ઉમેદવાર છેલ્લી ઘડી સુધી ઊભો રાખી શકી નથી.